Foto's: Reën saai chaos in Gauteng | Maroela Media
Motoriste probeer vloedwater in Witkoppenweg oorsteek. Foto: @14wade / Twitter
Minstens vyf mense moes Maandag uit vloedwater gered word na hewige reën oor groot dele van Gauteng.
Hendrik weg in Ruimsig, Johannesburg. Foto: @ReesMedic/Twitter
Robert Mulaudzi, woordvoerder van die Johannesburgse nooddienste, sê twee mans en 'n vrou is in Soweto gered nadat hulle deur vloedwater meegesleur is toe hulle 'n rivier probeer oorsteek het. Talle paaie in Johannesburg moes intussen ook vir verkeer gesluit word weens vloedwater. Volgens hoofsupt. Wayne Minnaar, woordvoerder van die Johannesburgse metropolisie, is daar tussen 6:00 en 11:00 vanoggend 52 ongelukke in Johannesburg aangemeld.
Nooddienste op die toneel by 'n laagwaterbrug in Centurion.
In Pretoria is twee mans gered nadat hulle in die Jukskeirivier in Centurion beland het. Johan Pieterse, woordvoerder van die Tshwane nooddienste, sê een van die mans kon daarin slaag om in 'n boom te klim terwyl die ander man onder die Gautrein-brug vasgekeer was. Pieterse sê dit is nog nie duidelik hoe die mans in die rivier beland het nie. Hulle is na 'n nabygeleë hospitaal geneem vir verder behandeling. Talle paaie in Centurion is ook vir verkeer gesluit weens die vloedwater.
Centurion-meer in vloed. Foto: @nicolaaswa/Twitter
Die Suid-Afrikaanse Weerdiens sê intussen dat die hewige reën in die provinsie teen Dinsdagoggend sal begin afneem. "Vandag voorspel ons 'n 80% kans vir reën tot en met Dinsdagoggend." Bongani Chibi, 'n weervoorspeller, sê daarna word verspreide donderbuie verwag tot Donderdag.